Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με την τροποποίηση του κανονισμού (ΕΚ) αριθ. 1258/1999 περί χρηματοδοτήσεως της κοινής γεωργικής πολιτικής καθώς και άλλων διαφόρων κανονισμών για την κοινή γεωργική πολιτική

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Για την εξασφάλιση μεγαλύτερης διαφάνειας στην παρουσίαση του προϋπολογισμού και στην λογιστική καταγραφή, στο σχέδιο ανασύνταξης του δημοσιονομικού κανονισμού προτείνεται να θεωρηθούν "οι αρνητικές δαπάνες" που υπάρχουν σήμερα στο γεωργικό τομέα ως έσοδα για ειδικό προορισμό. Οι εν λόγω αρνητικές δαπάνες προκύπτουν από ένα πολύπλοκο δημοσιονομικό μηχανισμό και διαιρούνται σε πέντε κατηγορίες:

- στα ποσά που ανακτώνται μετά από απάτες ή παρατυπίες (60 εκατ. ευρώ το 1999),

- στις διορθώσεις στις προκαταβολές που πραγματοποιήθηκαν βάσει του άρθρου 13 της δημοσιονομικής πειθαρχίας (126 εκατ. ευρώ το 1999),

- στα "κέρδη" που μπορεί να προέρχονται από πωλήσεις στο πλαίσιο δημόσιας αποθεματοποίησης (186 εκατ. ευρώ το 1999),

- στη συμπληρωματική εισφορά για την πλεονασματική παραγωγή γάλακτος (298 εκατ. ευρώ το 1999),

- στις δημοσιονομικές συνέπειες των αποφάσεων για την εκκαθάριση των λογαριασμών (606 εκατ. ευρώ το 1999).

Το σημείο 10 της διοργανικής συμφωνίας της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού (ΕΕ C 172 της 18.6.1999, σ. 1), αναφέρει ότι οι δημοσιονομικές προοπτικές δεν λαμβάνουν υπόψη τους τις γραμμές του προϋπολογισμού που χρηματοδοτούνται από τα έσοδα για ειδικό προορισμό κατά την έννοια του άρθρου 4 του ισχύοντος δημοσιονομικού κανονισμού. Υπό τους όρους αυτούς, η κατάργηση των αρνητικών δαπανών μπορεί να πραγματοποιηθεί χωρίς να υπάρξουν επιπτώσεις για τον προϋπολογισμό.

2. Η πρόταση ανασύνταξης του δημοσιονομικού κανονισμού προβλέπει άρα δύο κατηγορίες εσόδων για ειδικό προορισμό: εκείνα που ορίζονται στον ίδιο τον δημοσιονομικό κανονισμό και εκείνα που προβλέπονται σε ειδικούς κανονισμούς.

Η παρούσα πρόταση έχει ως στόχο:

- αφενός, την τροποποίηση του κανονισμού (ΕΚ) αριθ. 1258/1999 προκειμένου να οριστεί ότι οποιαδήποτε ανάκτηση δαπανών που χρηματοδοτούνται από το τμήμα εγγυήσεων του ΕΓΤΠΕ καθώς και οποιαδήποτε ποσό που έχει εισπραχθεί ή παρακρατηθεί από τα κράτη μέλη πρέπει να θεωρούνται ως έσοδα για ειδικό προορισμό, δηλαδή έσοδα τα οποία χρησιμοποιούνται αποκλειστικά για τη χρηματοδότηση των δαπανών του ΕΓΤΠΕ-τμήμα Εγγυήσεων.

- αφετέρου, πρέπει να διευκρινισθεί ότι οι εισπράξεις που προβλέπονται στον κανονισμό (ΕΚ) αριθ. 3950/92 σχετικά με την ειδική εισφορά στον τομέα του γάλακτος και τα πιστωτικά υπόλοιπα των λογαριασμών δημόσιας αποθεματοποίησης που αναφέρονται στον κανονισμό (ΕΟΚ) αριθ. 3492/90 πρέπει να θεωρούνται ως έσοδα για ειδικό προορισμό.

- επιπλέον, οι εγγυήσεις που έχουν καταπέσει στο πλαίσιο πράξεων της Κοινής Γεωργικής Πολιτικής δεν πρέπει να αφαιρούνται πλέον από τις δαπάνες του ΕΓΤΠΕ-τμήμα Εγγυήσεων, όπως ορίζεται στο άρθρο 2 του κανονισμού (ΕΟΚ) αριθ. 352/98, αλλά πρέπει και αυτές να θεωρούνται ως έσοδα για ειδικό προορισμό.

3. Με την ευκαιρία της τροποποίησης του κανονισμού (ΕΚ) αριθ. 1258/1999, πρέπει να εισαχθούν στον κανονισμό αυτό οι διατάξεις που θα λαμβάνουν υπόψη τη νέα απόφαση "επιτροπολογία" (απόφαση 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή, ΕΕ L 184 της 17ης Ιουλίου 1999, σ. 23.)

2000/0204 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με την τροποποίηση του κανονισμού (ΕΚ) αριθ. 1258/1999 περί χρηματοδοτήσεως της κοινής γεωργικής πολιτικής καθώς και άλλων διαφόρων κανονισμών για την κοινή γεωργική πολιτική

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 37,

την πρόταση της Επιτροπής [1],

[1] ΕΕ C , ..., σ. .

τη γνώμη του Ευρωπαϊκού Κοινοβουλίου [2],

[2] ΕΕ C , ..., σ. .

τη γνώμη της Οικονομικής και Κοινωνικής Επιτροπής [3],

[3] ΕΕ C , ..., σ. .

τη γνώμη του Ελεγκτικού Συνεδρίου [4],

[4] ΕΕ C , ..., σ. .

Εκτιμώντας τα εξής:

(1) Οι αρνητικές δαπάνες εγγράφονται ετησίως σε διάφορες γραμμές του προϋπολογισμού του Ευρωπαϊκού Γεωργικού Ταμείου Προσανατολισμού και Εγγυήσεων-Τμήμα Εγγυήσεων.

(2) Στη σύσταση του δημοσιονομικού κανονισμού προβλέπεται ότι οι "αρνητικές δαπάνες" πρέπει να θεωρούνται εφεξής ως "έσοδα για ειδικό προορισμό". Η τροποποίηση αυτή δεν έχει επιπτώσεις στον προϋπολογισμό, ενώ ταυτόχρονα επιτυγχάνεται η απαιτούμενη σαφήνεια

(3) Το άρθρο 17 του δημοσιονομικού κανονισμού .... [5] προβλέπει δύο διαφορετικές κατηγορίες εσόδων για ειδικό προορισμό: τα έσοδα για ειδικό προορισμό που αναγνωρίζονται ως έσοδα τέτοιου είδους στον ίδιο δημοσιονομικό κανονισμό και τα έσοδα για ειδικό προορισμό που αναγνωρίζονται ως έσοδα τέτοιου είδους σε ειδικούς κανονισμούς.

[5] ΕΕ L , ..., σ. .

(4) Λόγω του ότι η αντικατάσταση των αρνητικών δαπανών από τα έσοδα για ειδικό προορισμό αφορά αποκλειστικά τη γεωργία και η αντικατάσταση αυτή απαιτεί την τροποποίηση διαφόρων γεωργικών κανονισμών, κρίνεται σκόπιμη η εισαγωγή των εν λόγω εσόδων για ειδικό προορισμό όχι στον δημοσιονομικό κανονισμό της ...., αλλά στους ειδικούς γεωργικούς κανονισμούς και ιδίως στον κανονισμό (ΕΚ) αριθ. 1958/1999 περί χρηματοδοτήσεως της Κοινής Γεωργικής Πολιτικής [6].

[6] ΕΕ L 160 της 26.6.1999, σ. 103.

(5) Προκειμένου να αποκλεισθεί η αντιστάθμιση σε επίπεδο κρατών μελών μεταξύ των δαπανών του Ευρωπαϊκού Γεωργικού Ταμείου Προσανατολισμού και Εγγυήσεων- τμήμα Εγγυήσεων και των εσόδων για ειδικό προορισμό για τη χρηματοδότηση των δαπανών του Ευρωπαϊκού Γεωργικού Ταμείου Προσανατολισμού και Εγγυήσεων - τμήμα Εγγυήσεων, πρέπει τα έσοδα να καταβάλλονται και να χρησιμοποιούνται στο πλαίσιο της κοινής γεωργικής πολιτικής.

(6) Είναι σημαντικό και σκόπιμο να εφαρμοστεί στα έσοδα για ειδικό προορισμό σε κοινοτικό επίπεδο το ίδιο σύστημα ελέγχου, καθώς και οι αποφάσεις εκκαθάρισης λογαριασμών που εφαρμόζονται στις δαπάνες που χρηματοδοτούνται από το Ταμείο.

(7) Σύμφωνα με το άρθρο 2 της απόφασης 1999/468/ΕΚ του Συμβουλίου, της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [7], ορισμένα μέτρα για την εφαρμογή του κανονισμού (ΕΚ) αριθ. 1258/1999 πρέπει να εγκρίνονται με τη διαδικασία της συμβουλευτικής επιτροπής που προβλέπεται στο άρθρο 3 της εν λόγω απόφασης.

[7] ΕΕ L 184 της 17.7.1999, σ. 23.

(8) Δεδομένου ότι άλλα αναγκαία μέτρα για την εφαρμογή του κανονισμού (ΕΚ) αριθ. 1958/1999 είναι μέτρα διαχείρισης κατά την έννοια του άρθρου 2 της απόφασης 1999/468/ΕΚ, θα πρέπει τα μέτρα αυτά να θεσπίζονται με τη διαδικασία της επιτροπής διαχείρισης που προβλέπεται από το άρθρο 4 της εν λόγω απόφασης.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

I. Ο κανονισμός (ΕΚ) αριθ. 1258/1999 τροποποιείται ως εξής:

1. Στο άρθρο 1, η ακόλουθη παράγραφος 2α προστίθεται μετά την παράγραφο 2:

«2α Συνιστούν έσοδα για ειδικό προορισμό:

- όλες οι ανακτήσεις σχετικά με δαπάνες που χρηματοδοτούνται από το τμήμα εγγυήσεων του Ταμείου, στο πλαίσιο του παρόντος κανονισμού και ιδίως εκείνες που προβλέπονται από τα άρθρα 7 και 8 του παρόντος κανονισμού, καθώς και όλες οι μειώσεις ή/και αναστολές των μηνιαίων προκαταβολών,

- καθώς και οποιοδήποτε άλλο ποσό που εισπράττεται ή παρακρατείται από την Επιτροπή και το οποίο δεν προβλέπεται από το άρθρο 2, παράγραφος 1, στοιχείο α), της απόφασης 94/728/EΚ του Συμβουλίου για το σύστημα των ιδίων πόρων των Ευρωπαϊκών Κοινοτήτων εφόσον ορίζεται στην κοινοτική νομοθεσία σχετικά με την Κοινή Γεωργική Πολιτική ως έσοδα για ειδικό προορισμό.

Τα εν λόγω έσοδα χρησιμοποιούνται αποκλειστικά για τη χρηματοδότηση των δαπανών του τμήματος εγγυήσεων του Ταμείου.

Τα άρθρα 4 έως 10 του παρόντος κανονισμού εφαρμόζονται στα έσοδα για ειδικό προορισμό κατά την έννοια του πρώτου εδαφίου."

2. Στο άρθρο 7, η παράγραφος 1 αντικαθίσταται από το ακόλουθο κείμενο:

«1. Η Επιτροπή, σύμφωνα με τη διαδικασία που προβλέπεται στο άρθρο 14 παράγραφος 3, θεσπίζει τις αποφάσεις των παραγράφων 2, 3 και 4.»

3. Το δεύτερο εδάφιο του άρθρου 8 παράγραφος 2 αντικαθίσταται από το ακόλουθο κείμενο:

«Τα ανακτηθέντα ποσά καθώς και οι τόκοι από τα ανακτηθέντα ή καταβληθέντα με καθυστέρηση ποσά είναι έσοδα για ειδικό προορισμό κατά την έννοια του άρθρου 1 παράγραφος 2α του παρόντος κανονισμού και καταβάλλονται στο Ταμείο για τη χρηματοδότηση των δαπανών του Τμήματος Εγγυήσεων.»

4. Τα άρθρα 11 και 12 διαγράφονται.

5. Το άρθρο 13 αντικαθίσταται από το ακόλουθο κείμενο:

« Άρθρο 13

1. Η Επιτροπή επικουρείται από μία επιτροπή, την επιτροπή του Ευρωπαϊκού Γεωργικού Ταμείου Προσανατολισμού και Εγγυήσεων (καλούμενη στο εξής «επιτροπή του Ταμείου») την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.

2. Όταν γίνεται παραπομπή στην παρούσα παράγραφο, εφαρμόζεται η διαδικασία της επιτροπής διαχείρισης που προβλέπεται στο άρθρο 4 της απόφασης 1999/468/ΕΚ, με την επιφύλαξη των διατάξεων του άρθρου 7, παράγραφος 3 της εν λόγω απόφασης.

3. Το χρονικό διάστημα που προβλέπεται στο άρθρο 4 παράγραφος 3 της απόφασης 1999/468/ΕΚ καθορίζεται σε ένα μήνα».

6. Το εισαγωγικό μέρος στο άρθρο 14 παράγραφος 1 αντικαθίσταται από το ακόλουθο κείμενο:

«Η γνώμη της επιτροπής του Ταμείου ζητείται σύμφωνα με τη διαδικασία που προβλέπεται στην παράγραφο 3:».

7. Η ακόλουθη παράγραφος 3 προστίθεται στο άρθρο 14:

«3. Όταν γίνεται αναφορά στην παράγραφο αυτή, η συμβουλευτική διαδικασία που προβλέπεται στο άρθρο 3 της απόφασης 1999/368/ΕΚ εφαρμόζεται με την επιφύλαξη των διατάξεων του άρθρου 7, παράγραφος 3 της εν λόγω απόφασης».

8. Το άρθρο 15 διαγράφεται.

II. Ο κανονισμός (ΕΟΚ) αριθ. 3950/92 τροποποιείται ως εξής:

Το άρθρο 10 αντικαθίσταται από το ακόλουθο κείμενο:

«Άρθρο 10

Η εισφορά και, ενδεχομένως, οι σχετικοί τόκοι, αποτελούν έσοδο για ειδικό προορισμό κατά την έννοια του άρθρου 1 παράγραφος 2α του κανονισμού (ΕΚ) αριθ. 1258/1999 και καταβάλλεται στο Ταμείο για τη χρηματοδότηση των δαπανών του τμήματος Εγγυήσεων.

III. Ο κανονισμός (ΕΟΚ) αριθ. 3492/90 τροποποιείται ως εξής:

Στο άρθρο 1, η παράγραφος 3 αντικαθίσταται από το ακόλουθο κείμενο:

« 3. Όταν ένας λογαριασμός εμφανίζει πιστωτικό υπόλοιπο, το εν λόγω υπόλοιπο είναι έσοδο για ειδικό προορισμό, κατά την έννοια του άρθρου 1 παράγραφος 2α του κανονισμού (ΕΚ) αριθ. 1258/1999 και καταβάλλεται στο Ταμείο για τη χρηματοδότηση των δαπανών του τμήματος Εγγυήσεων.»

IV. Ο κανονισμός (ΕΟΚ) αριθ. 352/78 τροποποιείται ως εξής:

1. Το άρθρο 2 αντικαθίσταται από το ακόλουθο κείμενο:

"Άρθρο 2

«Οποιαδήποτε αναφερόμενη στο άρθρο 1 ασφάλεια η οποία καταπίπτει είναι έσοδο για ειδικό προορισμό κατά την έννοια του άρθρου 1 παράγραφος 2α του κανονισμού (ΕΚ) αριθ. 1258/1999 και καταβάλλεται στο Ταμείο για τη χρηματοδότηση των δαπανών του τμήματος Εγγυήσεων."

2. Το άρθρο 3 διαγράφεται.

Άρθρο 2

Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από το οικονομικό έτος που έπεται της έναρξης ισχύος του.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>